paragraph_text: U prošlosti se u Fezanu nalazilo središte Garamanta, koji su upravljali trgovačkim pravcima preko Sahare za Kartažane, a kasnije i za Rimljane. U Srednjem vijeku dijelovi Fezana bili su dio Kanemskog Carstva. Osmansko Carstvo preuzelo je kontrolu nad ovim područjem u 17. stoljeću. Godine 1911. Fezan je okupirala Kraljevina Italija. Berberske i arapske pristaše religijsko-političkog pokreta Senusi u početku su odolijevale napadima talijanskih fašista. Tuareški klanovi su jedini bili neutralni prema europskim osvajačima sve do Drugog svjetskog rata. Francuske snage zauzele su grad Murzuk u siječnju 1943. godine, te upravno središte nad ovom regijom postavile u Sabhi. Francuska vojna kontrola nad Fezanom trajala je sve do 1951. kad je Fezan postao dio neovisne Libije.